text: Trussel: Betal eller vi lukker for vandet
  01 oktober 2010 kl. 08.11
  Esbjerg Forsyning skruer nu bissen på overfor de forbrugere, der igen og igen ikke får betalt deres vandregning til tiden.
  Skyldnerne får en seddel i postkassen, og så bliver vandet ellers lukket omgående.
  - Vi gør det kun ved gengangerne. De får en rød lukkeseddel i postkassen, og så lukker vi for vandet, så må de selv henvende sig til os, siger Bettina Lund Lauridsen til dr.dk/esbjerg.
  - Vi gør det, fordi man ifølge vandsektorloven har fået lov til at gå ud og lukke for leverancerne, uddyber hun.
  
  Forbrugere uden vand
  Fire gange om året lukker Esbjerg Forsyning for vandet hos knap 100 borgere, der ikke har betalt for deres vand. De fleste betaler meget hurtigt regningen, så de straks kan få åbnet for vandet igen.
  Det koster et gebyr på 750 kroner.
  I øjeblikket er der 13 forbrugere under Esbjerg Forsyning, der ikke har betalt regningen trods en vandlukning, og de må altså undvære vand.
  